《途次齐河县过黄河》
清代·李长霞

湛湛清济水，忽入浊河流。川渎有迁移，人事将谁尤。

遥趋铁门关，南北划齐州。我非壮士怀，大波怯阳侯。

舟子轻洪澜，理楫发长讴。孤舟何逦迤，危樯风飕飗。

汎汎沙岸近，榜人维予舟。回首瞻岱色，浮云天际愁。

俯仰念乡邑，山川阻且修。怀土亦天性，不见狐首丘。

作者简介：李长霞，字德霄，掖县人。胶州诸生柯蘅室。有《锜斋诗集》。